Tulomos aukštupio tvenkinys
Tulomos aukštupio tvenkinys (rus. Верхнетуломское водохранилище) – tvenkinys Rusijoje, Murmansko srityje; sudarytas 1963–1964 m., užtvenkus Tulomos upę hidroelektrinės užtvanka. Tvenkinio ilgis 85 km, plotis iki 20 km. Vandens lygis tvenkinyje kaitomas – metinė vandens lygio amplitudė siekia 6 m. Vystoma žvejyba, vanduo naudojamas buitinėms reikmėms. Seniau plukdytas miškas. Prie tvenkinio yra Verchnetulomskio gyvenvietė. Po tvenkinio dugnu pasiliko Ristikento gyvenvietė.